
 అతనికి శీలంపట్ల ఏమీ శ్రద్ధలేదు. చేతికి అందిన అనుభవాన్ని జార విడవటం అతనికి సుతరామూ యిష్టంలేదు. పైగా అతనిలో భోగలాలసతకు తక్కువేమీ లేదు. పైకి కనిపించని ధైర్యసాహసాలు చాలా వున్నాయి. సాధ్యమైనంత వరకూ యింట్లో బయటపడకుండా అతడు జీవితాన్ని ఖర్చు పెట్టసాగాడు. అతను బి.ఏ. ఫైనలియర్ చదువుతుండగా యింటర్మీడియట్ లో మనోరమ అని ఒక అమ్మాయి వుండేది. మనోరమ కాలేజీకంతటికీ అందగత్తె. ఆమె తండ్రి పెద్ద ఆఫీసరు. ఆమె రోజూ కాలేజీకి కారులో వచ్చేది. కారుదిగి హంసగమనంతో అలా లోపలకి వస్తుంటే విద్యార్థులంతా పిచ్చెక్కినట్లు ఆమెవంక చూసేవాళ్ళు. నిజంగా ఆమె రూపసుందరి. అలాంటి వాళ్ళు ఏ రెండుమూడేళ్ళకో ఓసారి కళాశాలల్లో తటస్థపడుతుంటారు. రామం దృష్టిలో ఆమె ఏనాడో పడింది. కాని ఆమె మిగతా పిల్లలమాదిరి కాదని అతను గ్రహించాడు. ఆమె అందరితోనూ నవ్వుతూ మాట్లాడుతుంది. ఆహ్లాదకరమైన వాతావరణం సృష్టిస్తుంది. నవ్విస్తుంది. కవ్విస్తుంది. కాని ఆమెను అంతకంటే సమీపించటం కష్టం అని తెలుసుకున్నాడు. కాని ఆమె సౌందర్యం అతడ్ని ప్రలోభపెట్టడం మానలేదు. ఓసారి అతను తన ఉపన్యాసం ముగించి స్టేజీదిగి వస్తుంటే ఆమె ఎదురుగా వెళ్లి కంగ్రాచ్యులేట్ చేసింది. "థాంక్స్" అన్నాడతను. అని వదిలిపెట్టలేదు. క్రమంగా వాళ్ళ యింటికి వెళ్ళి మాట్లాడటంవరకూ నడిపాడు వ్యవహారం. ఆమెతండ్రికి వెయ్యిరూపాయల వరకూ జీతం వస్తుంది. ఆమెకి తల్లిలేదు. సవతి తల్లి వుంది. ఆయనకు మనోరమ ఒక్కతే కూతురు. సవతితల్లి ఈమెను బాగానే చూస్తున్నట్లు కనబడుతుంది. రామం వివిధ విషయాల్లో పరిచయం వున్నవాడు. దేన్నిగురించి అయినా అందంగా మాట్లాడగలడు. మనోరమ యింగ్లీషు, తెలుగూ చాలా మధురంగా మాట్లాడుతుంది. ఓసారి ఆమె సౌందర్యం భరించలేక, అతను పొరపాటున అన్నట్లు ఆమెప్రక్కన నిలబడి వుండగా మోచేత్తో పొడిచాడు. మనోరమ వికసించిన మొహంతో అతనివంక చూసింది. "మీరట్లా చేస్తే చాలా బావుందండీ. మళ్లీ అనండి అట్లా" అన్నది. అతను "ఎట్లా" అన్నాడు. "ఇప్పుడు అన్నారే అట్లా" అన్నది ఆమె. అతనామెను మళ్ళీ మోచేత్తో పొడిచాడు. "మళ్లీ అనండి" అన్నదామె. అతను మళ్ళీ అన్నాడు. "మీరు బాగా అంటారండీ" అన్నదామె. ఆమె వెటకారంగా అన్నదో, అనుభూతితో అన్నదో అతనికి అర్థంకాలేదు. ఎంత చొరవ వున్నా కాస్తా యిబ్బందిగానే ఫీలయ్యాడు. "మీరెప్పుడూ నన్ను వెక్కిరించరేం?" అనడిగింది మరోసారి. అతను నాలిక బయటపెట్టి వెక్కిరించాడు. "అబ్బ! ఎంత అందంగా వుంది మీరు వెక్కిరిస్తోంటే" అని అతనిచేత అట్లా మళ్ళా మళ్ళా చేయించుకుంది. అట్లా వాళ్ళిద్దరిమధ్య స్నేహం అధికం కాసాగింది. ఆమె ఏం మాట్లాడినా అందులో పసితనమేగాని తృష్ణ ఏమీ గోచరించేది కాదు. ఒక్కోసారి యింత అమాయకురాలు ప్రపంచంలో వుండదేమో అనిపించేది. పుస్తకాల్లో పాత్రలా అందంగా, సున్నితంగా, ఆలోచనాత్మకంగా జీవించేది ఆమె. ఎన్నడూ ఎరగని రామం ఆమెను ఆరాధించనారంభించాడు. ఆమె కనిపించకపోతే బాధగా, వేదనగా వుండేది. ఓ సాయంత్రం ఆమెతో మాట్లాడుతూ వుండగా ఎందుకో అతని ఎడమకన్ను అదిరింది. "భలే కన్నుకొట్టారే" అన్నదామె విస్మయంగా. అతను అప్రతిభుడయ్యాడు. "లేదు" అందామనుకొన్నాడు. కాని యింతలోనే మనోరమ "మళ్ళీ కొట్టండి కన్ను" అంది ఉత్సాహంగా. అతను అట్లా చేశాడు. మళ్ళీమళ్ళీ అడిగి ఆమె అతనితో అట్లా చేయించింది. ఉన్నట్లుండి అతను "మీరు నాకు కన్నుకొట్టండి" అన్నాడు. ఆమె కొట్టింది. "మళ్ళీ" ఇట్లా ఇదరూ ఒకరికెదురుగా ఒకరు కూర్చుని చాలాసేపు కన్ను కొట్టుకున్నారు. ఆ రాత్రి సంపుల్లమానమయిన మనస్సుతో యింటికి వస్తూ "మనోరమ ఏంచేసినా అసహ్యం ఎరుగనివ్యక్తి. ఈ కాలేజిలోకెల్లా నన్ను అదృష్టవంతుడ్ని చేసిన అపురూపసుందరి" అనుకున్నాడు ఉల్లాసంగా. ఇంతలో అతని పరీక్షలు దగ్గరకు వచ్చాయి. పరీక్ష తప్పితే తన పరిస్థితి శోచనీయంగా వుంటుందని అతనికి తెలుసు. అందుకని కష్టపడి చదవసాగాడు. కాని ఈ చదువులోకూడా మనోరమ అతని దృష్టిపథంనుండి తొలగిపోలేదు. ఆ ద్వంద్వమైన మనసుతో సతమతమౌతూ ఎట్లాగో పరీక్షలకు చదివాడు. పరీక్షలు ముగిశాక మనోరమ అతన్ని కలుసుకుంది. "బాగా రాశారా?" అని అడిగింది. "తప్పకుండా ప్యాస్ అవుతాను" అన్నాడు రామం. "అదే నా కోరిక" అంది మనోరమ. అతను ప్యాస్ అయ్యాడు. కాని చెప్పుకోతగ్గ మార్కులు రాలేదు. పై చదువులు చదవాలని పెద్ద ఇచ్చలేదు. కాని తండ్రి ఎలానూ అంగీకరించడన్న భయంతో ఎం.ఏ. సీటుకు అప్లికేషన్ పెట్టాడు అయిదారు యూనివర్శిటీలకు. అతని నుదుట అదృష్టరేఖ లేదు. సీటు రాలేదు. "ఏం చేస్తారు?" అనడిగింది మనోరమ. అతనికే తెలియటల్లేదు. ఆరువందల రూపాయల ఉద్యోగం చేసి రిటైరయిన మనిషి తండ్రి. ఈ బి.ఏ. క్వాలిఫికేషన్ తో తాను ఆయన అంతస్తుకు ఏమి ఎదుగుతాడు? తండ్రిముఖం యెదుట పడటానికి సిగ్గుగా వుండేది. ఆయన కూడా తన విషయం ఏమీ పట్టించుకోనట్లు ముభావంగా ఊరుకున్నాడు. క్రమంగా రోజులు గడిసినకొద్దీ పరాయి ఇంట్లో వుంటున్నట్లు అనుభూతి కలగసాగింది. తిండి తింటూంటే దయాభిక్షలా వుండేది.

 ataniki sheelampatla emi shraddhaledu. chetiki andina anubhavaanni jaara vidavatam ataniki sutaraamuu yishtamledu. paiga athanilo bhogalalasataku takkuvemi ledu. paiki kanipinchani dhairyasahasalu chala vunnayi. saadhyamainanta varakuu yintlo bayatapadakunda atadu jeevitaanni kharchu pettasaagaadu. atanu bi.e. finalier chaduvutundagaa yintermediat loo manorama ani oka ammai vundedi. manorama kaalejeekantatikii andagatte. aame tandri pedda aafisaru. aame roojoo kaalejeeki kaarulo vachedi. kaarudigi hamsagamanamtho alaa lopalaki vastunte vidyaarthulantaa picchekkinatlu aamevanka chusevallu. nijamgaa aame roopasundari. alanti vaallu e rendumoodellako osaari kalaasaalallo tatasthapadutuntaaru. ramam drushtilo aame enado padindi. kaani aame migata pillalamaadiri kaadani atanu grahinchaadu. aame andaritoonuu navvutuu maatlaadutundi. aahlaadakaramaina vaataavaranam srushtistundi. navvistundi. kavvistundi. kaani aamenu antakante sameepinchatam kashtam ani telusukunnadu. kaani aame soundaryam atadni pralobhapettadam maanaledu. osaari atanu tana upanyaasam muginchi stageedigi vastunte aame edurugaa velli congrachulate chesindi. "thanks" annaadatanu. ani vadilipettaledu. kramangaa vaalla yintiki velli matladatamvaraku nadipaadu vyavahaaram. aametandriki veyyiruupaayala varakuu jeetam vastundi. aameki talliledu. savati talli vundi. aayanaku manorama okkate koothuru. savatitalli eemenu bagane chustunnatlu kanabadutundi. ramam vividha vishayaallo parichayam vunnavaadu. dennigurinchi aina andamgaa matladagaladu. manorama yingleeshu, teluguu chala madhuramgaa maatlaadutundi. osaari aame soundaryam bharinchaleka, atanu porapaatuna annatlu aameprakkana nilabadi vundagaa mochetho podichaadu. manorama vikasinchina mohamto atanivanka chusindi. "meeratla cheste chala bavundandi. malli anandi atla" annadi. atanu "etla" annadu. "ippudu annare atla" annadi aame. atanaamenu mallee mochetho podichaadu. "malli anandi" annadame. atanu mallee annadu. "meeru baga antarandi" annadame. aame vetakaaramgaa annado, anubhootitho annado ataniki ardhamkaaledu. entha chorava vunna kasta yibbandigaane pheelayyaadu. "meereppuduu nannu vekkirincharem?" anadigindi marosari. atanu naalika bayatapetti vekkirinchaadu. "abba! entha andamgaa vundi meeru vekkiristonte" ani atanicheta atla mallaa mallaa cheyinchukundi. atla vaalliddarimadhya sneham adhikam kasagindi. aame yem matladina andulo pasitanamegaani trushna emi gocharinchedi kaadu. okkosari yinta amayakuralu prapanchamlo vundademo anipinchedi. pustakaallo paatralaa andamgaa, sunnitamgaa, aalochanaatmakamgaa jeevinchedi aame. ennaduu eragani ramam aamenu aaraadhinchanaarambhinchaaaaaa. aame kanipinchakapothe badhaga, vedanagaa vundedi. oo saayantram aametho maatlaadutuu vundagaa enduko athani edamakannu adirindi. "bhale kannukottare" annadame vismayamgaa. atanu apratibhudayyaadu. "ledu" andaamanukonnaadu. kaani yintalone manorama "mallee kottandi kannu" andi utsaahamgaa. atanu atla cheshaadu. malleemalli adigi aame athanitho atla cheyinchindi. unnatlundi atanu "meeru naaku kannukottandi" annadu. aame kottindi. "mallee" itla idaruu okarikedurugaa okaru kuurchuni chaalaasepu kannu kottukunnaru. aa raatri sampullamaanamayina manassutho yintiki vastuu "manorama enchesina asahyam eruganivyakti. ee calejilokella nannu adrushtavantudni chesina apuruupasundari" anukunnadu ullaasamgaa. intalo athani pareekshalu daggaraku vachayi. pareeksha tappite tana paristhiti sochaneeyamgaa vuntundani ataniki telusu. andukani kashtapadi chadavasagadu. kaani ee chaduvulokuda manorama athani drushtipathamnundi tolagipoledu. aa dwandvamaina manasutho satamatamouta etlago pareekshalaku chadivaadu. pareekshalu mugisaka manorama atanni kalusukundi. "baga rasara?" ani adigindi. "tappakunda pyas avutaanu" annadu ramam. "adhe naa korika" andi manorama. atanu pyas ayyadu. kaani cheppukotagga maarkulu raledu. pai chaduvulu chadavalani pedda ichhaledu. kaani tandri elaanuu angeekarinchadanna bhayamto em.e. seetuku application pettaadu ayidaru univarsitiilaku. athani nuduta adrushtarekha ledu. seetu raledu. "yem chestaaru?" anadigindi manorama. atanike teliyatalledu. aaruvandala roopaayala udyogam chesi ritairayina manishi tandri. ee bi.e. qualification thoo taanu aayana antastuku emi edugutaadu? tandrimukham yeduta padataaniki siggugaa vundedi. aayana kuudaa tana vishayam emi pattinchukonatlu mubhaavamgaa oorukunnaadu. kramangaa rojulu gadisinakoddii paraayi intlo vuntunnatlu anubhooti kalagasaagindi. tindi tintunte dayabhikshala vundedi.